Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 722/13/5511	Žilina, 16.3.2015
EEČ : 2-43-1375-2015

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 20.08.2013 v čase okolo  22:30 hodiny viedol osobné motorové vozidlo značky Porsche Cayenne, evidenčného čísla XXXXX (Poľska republika)  po ceste II/583 v smere jazdy od Žiliny na Terchovú, pričom za obcou Belá,  v kilometri 19,800 pred križovatkou k hotelu Bránica v ostrej  pravotočivej zákrute, v dôsledku neprispôsobenia rýchlosti jazdy povahe a stavu vozovky, ako aj svojim schopnostiam a okolnostiam, ktoré možno predvídať, nezvládol riadenie vozidla, prešiel do protismerného jazdného pruhu, kde sa čelne zrazil s protiidúcim osobným motorovým vozidlom značky Škoda Octávia,  evidenčné číslo XXXXX, ktoré viedol v smere od Terchovej na Žilinu vodič XXXXX, narodený XXXXX bytom XXXXXe, Slovenská republika, požitie alkoholu u vodičov zistené nebolo, pri dopravnej nehode vodič osobného motorového vozidla značky Škoda Octávia,  evidenčné číslo XXXXX XXXXX utrpel zranenia s potrebnou dobou práceneschopnosti v trvaní 5 týždňov, spolujazdec na prednom sedadle vozidla XXXXX, narodená XXXXX XXXXX, Slovenská republika, utrpela ťažkú ujmu na zdraví s potrebnou dobou práceneschopnosti v trvaní 4 mesiace, spolujazdec na sedadle za vodičom XXXXX, narodená XXXXX, Slovenská republika utrpela ťažkú ujmu na zdraví s predpokladanou dobou práceneschopnosti v trvaní 1 rok, spolujazdkyňa na zadnom pravom sedadle XXXXX, narodená XXXXX Slovenská republika utrpela ťažkú ujmu na zdraví s potrebnou dobou práceneschopnosti v trvaní od 20.8.2013 do 31.10.2013, spolujazdkyňa vo vozidle značky Porsche Cayenne, evidenčného čísla XXXXX (Poľská republika) XXXXX, narodená XXXXX, bytom XXXXX XXXXX, Poľská republika utrpela ľahké zranenia s potrebnou dobou práceneschopnosti v trvaní 10 dní, teda týmto obvinený ako vodič porušil ustanovenia  §  16 ods. 1, § 9 odsek 1 Zákona č. 8/2009 Zbierky zákonov o cestnej premávke, čím porušil dôležitú povinnosť vyplývajúcu z jeho postavenia a uloženú mu podľa zákona

lebo trestné stíhanie je neprípustné, preto že  tak ustanovuje medzinárodná zmluva

Odôvodnenie:
     Dňa 16.03.2015 dozorový prokurátor uznesením zapokračoval v trestnom stíhaní podľa § 228 ods. 5 Trestného poriadku, nakoľko už pominuli dôvody  prerušenia trestného stíhania. 

	Dňa 05.03.2015 bolo tunajšej prokuratúre prostredníctvom KP Žilina doručené právoplatné rozhodnutie z Poľskej republiky a to rozsudok Okresného súdu v Debicy II K 577/14 zo dňa 17.12. 2014, ktorým bol obvinený XXXXX uznaný vinným z trestného činu podľa článku 177 § 1 a 2 Trestného zákona Poľskej republiky a bol mu uložený podmienečný trest a zaviazanie k náhrade škody poškodeným XXXXX, XXXXX, XXXXX a XXXXX. 
	
	Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

	Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 63 Zmluvy medzi bývalou Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach podpísanej 21. 12. 1987 vo Varšave (vyhláška ministra zahraničných vecí č. 42/1989 Zb.): Po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok.

	Z uvedeného teda vyplýva, že právoplatné rozhodnutie Okresného súdu v Debicy,  Poľská republika,  teda dožiadaného štátu v prevzatom trestnom stíhaní, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné stíhanie obv. XXXXX XXXXX,  stíhaného za prečin ublíženia na zdraví podľa § 157 ods. 1, ods. 2 písm. a) Trestného zákona som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Marek Sinčák
prokurátor